Flagstone se sauvignon blanc tops | Netwerk24
'n Ongehoute sauvignon blanc van 'n Helderbergse wynkelder het vanjaar die hoogste eerbewys op die Suid-Afrikaanse Jongwynskou, die gesogte Generaal Smuts-trofee, opgeraap.
Dit is die vyfde keer in die 187-jarige wynkompetisie se bestaan dat 'n sauvignon blancwyn dié trofee as die kampioenjongwyn verower.
Die Flagstone-wyn­kelder by Somerset-Wes was die 68ste wenner van die trofee vanjaar.
Willene Bester, Gerhard Swart (keldermeester) en Mia Boonzaaier van die Flagstone-wynkelder nadat die kelder verlede naweek op die SA Jongwynskou-dinee by Bonnievale met die gesogte Generaal Smuts-trofee bekroon is. Flagstone se ongehoute sauvignon blanc is ook as die beste in die sauvignon blanc-kategorie bekroon. Foto: VERSKAF
Die kelder het die trofee ook in 2010 vir 'n sémillon gewen. Daarbenewens is Flagstone se ongehoute sauvignon blanc ook vanjaar as die beste inskrywing in die kompetisie se sauvignon blanc-kategorie bekroon.
Die skou se jaarlikse glans­dinee is Saterdag by die Angora Stud-lokaal by Bonnievale gehou, en altesaam 19 kampioenwyntrofeë is oorhandig.
Daar­benewens het 49 wyne klaswennerstatus behaal, met 99 wyne wat goue medaljes ontvang het.
Altesaam 1 455 wyne van die 2019-oesjaar is vir vanjaar se jongwynkompetisie deur 130 beoordelaars beoordeel, waarvan 115 inskrywings vir sauvignon blancwyne was, lui 'n verklaring. Die kategorie vir chenin blancwyne het met 152 die meeste inskrywings gehad.
Benewens die Generaal Smuts-trofee, was die Badsberg-wynkelder vanuit die Breedekloof vanjaar die wenner van die Pietman Hugo-trofee. Dit word toegeken aan die kelder wat die hoogste totale punte vir inskrywings in vyf kategorieë kry. Badsberg het ook drie nasionale wenners met 'n gehoute chenin blanc, gehoute pinotage en witmuskadel­jeropiko op­gelewer.
Die Badsberg-kelder was in 2016 die wenner van die Generaal Smuts-trofee vir sy gehoute pinotage.
Die ander ster op vanjaar se Jongwynskou was die wynlandgoed Benguela Cove, wat twee nasionale wenners opgelewer het – 'n gehoute cabernet sauvignon en 'n gehoute merlot. Jou kontak: Besoek www.young­wineshow.co.za vir die volledige uitslae.